এত নাম থাকতে হঠাত্ ‘শানু’ নামটাই কেন দিলেন কল্যাণজি-আনন্দজি?
(থামিয়ে দিয়ে) শানু নয়, কুমার শানু! কল্যাণজি-আনন্দজি ভাইয়ের কাছে প্রথম আমাকে নিয়ে গিয়েছিলেন জগজিত্ সিংহ। প্রথমবার গিয়েছি। ওঁরা বললেন, বাঙালি নাম চলবে না। 
কেন, বাঙালি নামে দোষটা কোথায়?
(হাসি) আসলে হিন্দিতে কথা বলার সময় বাঙালিদের একটা টান চলে আসে। উচ্চারণের টান। সেটা কল্যাণজি-আনন্দজি চাননি। তাই কেদারনাথ ভট্টাচার্য থেকে সোজা কুমার শানু। 
২৫ বছরেরও বেশি একটা জার্নি। পুরনো দিনের কোন কথাগুলো মনে পড়ে?
অনেক কথাই মনে পড়ে বই কী! একটা সময় হোটেলে গান গাইতাম। তখন স্ট্রাগ্‌ল করছি। কিশোর কুমারের গানগুলো গাইতাম। আরও অনেক গানই গাইতাম। ফরমায়েশি গান আর কী। সেখান থেকে এই জায়গায় পৌঁছনোটা সত্যিই এখন ভাবলে ভালই লাগে। 
স্ট্রাগ্‌ল করতে গিয়ে কখনও মনে হয়নি, আর হচ্ছে না!
কখনও মনে হয়নি। না হলে কী 
আর এতদিন পরে আপনি আমার সাক্ষাত্‌কার নিতেন?
আপনার সম্পর্কে বলা হয়, কুমার শানু বড্ড ঠোঁটকাটা। এমনই যে, তাতে তাঁর বিপদ হতে পারে জেনেও কথাগুলো বেমালুম বলে দেন...।
(থামিয়ে দিয়ে) সে তো আমি এখনও একই রকম ঠোঁটকাটা। স্পষ্ট কথাটা চিরকাল স্পষ্টভাবে, মুখের উপর বলে এসেছি। তখনও যে রকম ছিলাম, এখনও সে রকম আছি। এর জন্য অনেক কাজও হাতছাড়া হয়েছে। 
কী রকম?
সে অনেক আছে। ছাড়ুন না!
একটা সময় তো নাদিম-শ্রবণের সঙ্গে ঝামেলাও হয়েছিল এ নিয়ে...।
হ্যাঁ, হয়েছে তো। দেখুন, কাজ করার ধরন পছন্দ না হলে কী করে কাজ করা যায় বলুন তো? নাদিম-শ্রবণ যেভাবে কাজটা করাতে চাইতেন, সেটা আমার পক্ষে মেনে নেওয়া সম্ভব ছিল না কোনওভাবেই।
কেন?
ওঁরা বলে দিয়েছিলেন, ওঁদের সঙ্গে কাজ করলে আর কারও সঙ্গে কাজ করা চলবে না। ভাবুন তো একবার! আমিও মুখের উপর বলে দিয়েছিলাম, 
দরকার নেই।
কী রকম একটা ঔদ্ধত্যের গন্ধ পাওয়া যাচ্ছে মনে হচ্ছে...! এই অভিযোগটাও তো রয়েছে কিনা...!
(হাসি) হ্যাঁ, আমি উদ্ধত, অ্যারোগ্যান্ট তো! অনেক লোকই তো তাই বলে। লোকের কাজ বলা, তারা বলবে। আপনি যে ঔদ্ধত্যের কথা বলছেন, সেটা আমার আত্মবিশ্বাস। সেটাকে একেকজন একেক রকমভাবে বর্ণনা করেছে আর কী! ধরে নিন না, কুমার শানু উদ্ধত!
আর এই আত্মবিশ্বাসের জোরে 
একদিনে ২৮টা গান রেকর্ড করার রেকর্ড করে ফেললেন?
সত্যিই! একদিনে ২৮টা গান! ওই আর কী, হয়ে গিয়েছিল!
আপনি তো কিশোর কুমারের দারুণ ভক্ত। ইন্ডাস্ট্রিতে এসেওছিলেন ‘কিশোরকণ্ঠী’ লেবেল সেঁটেই। সেটা  কোথাও গিয়ে অসুবিধার কারণ হয়নি?
বরং সুবিধা হয়েছে। আমি তো নিজেকে ভাগ্যবান মনে করি, কিশোরদা’র গানগুলো গাইতে পারতাম বলে। লেবেল সেঁটে গিয়ে খুব একটা অসুবিধা হয়নি কিন্তু। কিশোরদা’র গান ওঁর মতো করে এতটা ভাল গাইতাম বলেই হয়তো বড় বড় সংগীত পরিচালকের নজরে এসেছি। মানুষ আমাকে পছন্দ করেছেন। পরে সেই লেবেলটা তুলে ফেলতেও পেরেছি। নিজের একটা আলাদা জায়গা তৈরি করতে পেরেছি 
তো (হাসি)!
এত বছর পরে যখন পিছন ফিরে দেখেন, তখন কি মনে হয় কোনও একটা সম্মান, কোনও একটা পুরস্কার পাওয়া 
হল না?
নাহ্! মানুষের কাছে এত সম্মান পেয়েছি। মানুষ আমাকে এত পুরস্কার দিয়েছেন। অ্যাওয়ার্ড দিয়ে কী হবে! তবে একটা জিনিস মনে হয় করতে পারলে ভাল হতো। 
কোনটা?
কিশোরদা’র পায়ে হাত দিয়ে যদি একটিবার প্রণাম করতে পারতাম, তাহলে আর জীবনে কোনও আফশোস থাকত না। আর একটা বিষয়— যদি পুরনো আমলের সব মিউজিক ডিরেক্টরের সঙ্গে কাজ করতে পারতাম, খুব ভাল হতো। 
ব্যস, এইটুকুই!
(হাসি) হ্যাঁ, দেখুন সব বড় সংগীত পরিচালকের সুরে আমি গান গেয়েছি। তবে একটা কথা কী জানেন তো, সেরা কিন্তু পঞ্চমদা-ই। 
আর ডি বর্মন ইজ 
আর ডি বর্মন।
এখনকার গান শোনেন?
নাহ্, শোনার কোনও ইচ্ছে নেই। যা লিরিক্‌সের ছিরি!
আপনার মেয়ের সঙ্গে কিছুদিন আগে পারফর্ম করলেন। সে-ও কি মিউজিক ইন্ডাস্ট্রিতেই আসতে চায়?
একদম! কিন্তু ও হলিউডে কাজ করতে চায়। ওর মা-ও সেই রাস্তাটাই পাকা করছে।
কলকাতায় আসা-যাওয়া হয়?
হবে না? কলকাতাকে কী করে ভুলি বলুন তো!